paragraph_text: Ovečkina su Washington Capitalsi birali kao prvi izbor prvog kruga NHL drafta 2004. godine. Budući da je sezona 2004./05 otkazana, zbog štrajka igrača, Ovečkin je tek sezonu kasnije zaigrao u najjačoj hokejaškoj ligi svijeta i osvojio Calder Memorial Trophy za najboljeg novaka lige. U sezoni 2007./08. bio je najbolji igrač regularnog dijela NHL sezone sa 112 poena (65 golova i 47 asistencija), te time osvojio Art Ross Trophy i Maurice Richard Trophy. Iste sezone dobio je nagradu Lestera B. Pearsona za najboljeg igrača sezone u izboru svojih kolega. Kao jedna od najvećih svjetskih hokejskih zvijezda Ovečkin je imenovan i službenim veleposlanikom Zimskih olimpijskih igara održanih 2014. u Sočiju.